Boer Johan het ‘skoenlappers in sy maag’‘n Skermgreep uit Donderdagaand se episode. Marilyn en boer Johan gesels by die oewer van die rivier. In Donderdagaand se 13de episode van die gewilde kykNET-realiteitsreeks Boer soek ŉ vrou, het die twee oorblywende vroue op die plase die geleentheid gekry om alleentyd met die boere deur te bring. In die vorige episode het daar egter slegs een vrou op boer Johan, ŉ beesboer van Carolina in Mpumalanga, se plaas agterbly ná Marinda self besluit het om te vertrek. Marilyn, ŉ rekenmeester van Johannesburg, het agtergebly. Sy en boer Johan het vir die kameras gekoer. “Gisteraand was so lekker,” het Marilyn opgewek oor die vorige aand se braai saam met Johan se familie en vriende gesê. Johan het dit beaam. “Ek was angstig voor die tyd dat sy gaan teruggetrokke raak, maar sy het my verras! Sy het kopstukke gesels met my vriende, en my mond hang oop,” het hy opgewonde gesê. Die twee het op die stoep gesit en koffie drink. “Ek is baie gelukkig,” het Johan vir Marilyn gefluister. Johan het gesê dat hy die oggend ná die braai vir Marilyn in haar kamer gaan wakker maak het. “Ek het haar gesien sonder grimering en haar hare was deurmekaar, maar sy was vir my nog net so mooi soos gisteraand.” “Ek het skoenlappers in my maag,” het Johan gesê. “Ek voel soos ŉ stout skoolkind wat iets ontdek het. Ek het gedink daar is nie meer liefde vir my beskore nie. Ek het in hierdie program ingekom met die grootste verwagting en ek is glad nie teleurgesteld nie.” Johan het vir Marilyn gaan wys waar hy visvang en kop skoonmaak. “Ek sal graag my stiltetyd hier wil doen eendag,” het Marilyn gesê. “Jy is baie spesiaal,” het hy tranerig vir Marilyn gefluister. “As sy haar kop teen my bors sit en sê sy hoor my hart klop – dis vir my lekker.” Boer Braam (Foto: Donna Lewis) Elders, op boer Braam se groenteplaas in Oos-Londen, was die prentjie nie so rooskleurig nie. Janine het besluit om tydens haar alleentyd vir Braam te sê dat sy nie langer op die plaas gaan aanbly nie. “Ek dink ons is op verskillende plekke in ons lewe,” het sy gesê terwyl hulle op die gras gesit en gesels het. “Ons voel oor wesenlike dinge verskillend. Jy het self gesê jy beweeg vinnig in ŉ verhouding en ek gaan nie reg wees om plaas toe te trek wanneer jy reg gaan wees daarvoor nie,” het sy verduidelik. Hy het vir Yola gevra om aan te bly ná sy hom met harde vrae gepeper het tydens hul alleentyd. “Ek wil weet of daar regtig nog ŉ plek vir ŉ ander vrou op die plaas is met sy ma wat reeds hier is,” het Yola gesê. “Sal die vrou wat hier kom bly haar stempel kan afdruk?” ‘n Skermgreep uit Donderdagaand se episode. Janine en boer Braam gesels op die gras tydens hul alleentyd. Yola was ook bekommerd oor die feit dat Braam en sy ouers, wat saam op die plaas woon, gereeld mekaar se drumpels deurtrap. Braam het haar gerusgestel en gesê hy wil graag hê sy vrou moet gelukkig wees. “Sy kan die huis mooimaak soos sy wil.” Volgens Yola het sy glad nie verwag dat Janine die plaas uit vrye wil sal verlaat nie. “Ek het wel agtergekom hulle het nie lank tyd saam alleen spandeer nie,” het Yola gesê. Braam was egter nie mismoedig nie. “Ek gaan die geleentheid gebruik om dieper dinge te praat en te sien of dinge gaan werk of nie,” het hy gesê. Boer soek ŉ vrou is Donderdae op kykNET, DStv-kanaal 144, te sien. Lees meer oor dié reeks op Maroela Media.